Ministar unutarnjih poslova Vlaho Orepić smijenio je direktoricu Agencije za komercijalnu djelatnost Anitu Perković-Škalic. Opozvan je i NO AKD-a na čelu s predsjednikom Zlatkom Koštićem. Ministar je postavio novu privremenu upravu na čelu s Adelom Bišćan do formiranja nove vlade.



"Jučer je udaljen sa svoje dužnosti predsjednik NO-a zbog teže povrede rada i discipline. Razlozi - ugovor o radu direktorice agencije. Radi se o štetnom ugovoru, donesenom 27. studenog 2015., u vakuumu nakon izbora i prije formiranja nove vlasti", poručio je Orepić. Dokumenti koji reguliraju rad Agencije podrazumijevaju da se svi ugovori o radu formuliraju na sastancima NO-a, što nije bilo slučaj. Mimo toga taj dodatak je potpisan od strane opozvanog predsjednika NO-a i od gospođe direktorice. Aneks ćemo osporiti, najavio je.











Ta dva lista papira Agenciju su stajala 15.750,00 kuna, što je uplaćeno za uslugu odvjetničkom društvu Vladimira Terešaka, mimo pravne službe Agencije koja je bila sposobna to napraviti, izjavio je Orepić. Objasnio je da je istom odvjetničkom društvu u 2015. AKD uplatio određeni iznos za odvjetničke usluge, točnije 864.315 kuna. Od toga 778.208 kuna društvu Vladimira Terešaka, gospodina koji je pisao aneks ovog ugovora. U 2016. istom je društvu uplaćeno 97 tisuća kuna, a fakturirano još 109.062 kune. Ovaj način vođenja trgovačkog društva je nedopustiv. Nedopustiv je odnos prema javnom dobru, prema građanima, poručio je Orepić.



Perković-Škalic: Zašto Orepić sad govori o opozivu koji se dogodio prije mjesec dana?



Anita Perković-Škalic izjavila je za Hinu kako joj nije jasno zašto je ministar Orepić tek danas progovorio o njezinu opozivu, koji se dogodio prije gotovo mjesec dana, 27. lipnja, na sjednici skupštine. Dodala je kako njezina smjena nije imala veze s njezinim rezultatima te objasnila da je nakon toga potpisala novi ugovor o radu od 5. srpnja i to na radno mjesto koordinatora za strategiju u AKD-u. Dodala je i da nije dobila nikakvu otpremninu ni druge pogodnosti, dok je o aneksu ugovora o radu, koji je ministar nazvao spornim, kazala da joj je omogućavao jedino povratak na poziciju na kojoj je bila prije nego što je postala direktorica.



Odvjetnik Vladimir Terešak: Što je sporno?



Ubrzo je reagirao i spomenuti odvjetnik Vladimir Terešak. "Nije poznato što je sporno - to treba pitati ministra Orepića. Odvjetničko društvo Terešak i partneri je angažirala šefica pravne službe AKD-a Željka Kovačić. Među poslovima koje je društvo obavilo za AKD je i posao naplate milijun i pol duga eura od Makedonije kojem je prijetila zastara", izjavio je u telefonskom razgovoru za HRT Terešak. Kazao je i da je unatoč odvjetničkoj tarifi koja dopušta i proviziju od 30% vrijednosti naplaćenog duga, njegova tvrtka naplatila svega 5%, dok im je nakon isplate kolega iz Makedonije ostalo oko tri posto. "Zašto proziva baš mene, zaključite sami. Ja se u to neću upuštati niti ću se s njim obračunavati i spuštati na njegov nivo. Zanimljivo je da je za sve znao još u siječnju", zaključio je Terešak.











Ostojić: Prvo je smijenjena uprava, a sad se pokušava to pokriti



O smjeni direktorice AKD-a kratak komentar SMS-om poslao nam je i bivši ministar unutarnjih poslova Ranko Ostojić. "Direktorica AKD-a je smijenjena prije dva mjeseca. I današnja imenovanja su kao i prethodna smjena protivna zakonu, a izmišljotine o navodnim basnoslovnim aneksima ugovora samo su izlika da se 'pokriju' potezi suprotni zakonu. Direktorica tvrtke koja je prošle godine imala dobit od 37 milijuna kuna, degradirana je na plaću od 7000 kuna. Bit će prilike da se to iznese, a je li zakonito ili nije, ne ocjenjuje ministar nego nadležno tijelo", napisao je Ostojić.